作者:儲光羲
標題:秋次霸亭寄申大
內容:橘柚植寒陵，芙蓉蒂修阪。無言不得意，得意何由展。況我行且徒，而君往猶蹇。既傷人事近，複言天道遠。薄暮入空亭，中夜不能飯。南聽鴻雁盡，西見招搖轉。千門漢王宮，百里周王苑。杲杲初景出，油油鮮雲卷。會朝幸歲正，校獵從新獮。念君久京國，雙涕如露泫。無人薦子雲，太息竟誰辨。